Súradnice: 42°00′15″S 24°52′07″V﻿ / ﻿42,0042275°S 24,8685562°V﻿ / 42.0042275; 24.8685562

**Chrám svätého Jána Krstiteľa** (bulh. Църква "Свети Йоан Кръстител" – *Cărkva "Sveti Joan Krăstitel"*) je stredoveký pravoslávny chrám nachádzajúci sa v meste Asenovgrad v Plovdivskej oblasti v južnom Bulharsku. Kultúrna pamiatka národného významu.

Ďalšie názvy
------------

Chrám je známy aj pod názvami **Chrám svätého Jána Predchodcu** (bulh. Църква "Свети Йоан Предтеча" – *Cărkva "Sveti Joan Predteča"*), alebo **Chrám svätého Jána** (bulh. Църква "Свети Ян" – *Cărkva "Sveti Jan"*, bulh. Църква "Свети Яни" – *Cărkva "Sveti Jani"*, alebo bulh. Църква "Свети Йоан" – *Cărkva "Sveti Joan"*).

Lokalita
--------

Chrám svätého Jána Krstiteľa sa nachádza na západnom okraji starej časti Asenovgradu na vrchole skalného útesu. Prístup k chrámu je po strmej na ulici „Rilska" (bulh. улица „Рилска", doslova *Rilská ulica*), ktorá neskôr pokračuje nespevneným lesným chodníkom.

Dejiny
------

Názory na dátum výstavby sa v rámci vedeckej obce líšia, takmer všetky však zasadzujú vznik chrámu do obdobia druhej bulharskej ríše do rozmedzia 13. a 14. storočia. Išlo o pevnostný chrám, ktorý spoločne s pevnosťou svätého Michaela archanjela ochraňoval osadu Stanimaka (dnešný Asenovgrad) od severu. Bola tak súčasťou celkového opevňovacieho systému, ktorý zahŕňal ešte neďalekú Asenovu pevnosť a systém hradieb.

časť hradieb pri chráme
Chrám bol poškodený na konci 18. alebo na začiatku 19. storočia, s najväčšou pravdepodobnosťou v dôsledku útoku kardžalijcov. Hneď následne bol však zrekonštruovaný.

V roku 1940 bol chrám vyhlásený za národnú starožitnosť a v roku 1970 získal štatút kultúrnej pamiatky národného významu.

Charakteristika
---------------

Typovo je stavba podobná Chrámu svätej Bohorodičky Petričskej v Asenovej pevnosti.

Ide o malú budovu s dĺžkou 9,2 metra a šírkou 5,8 metra. Budova je postavená z lámaných kameňov, ktoré sa striedajú s tehlami. Chrám je jednoloďový bez predsiene s jednou apsidou. Exteriérová architektúra budovy je typická pre obdobie bulharského stredoveku. Fasády sú zdobené dekoratívnymi slepými arkádami v podobe polkruhových ník. Nachádzajú sa na severnej a južnej fasáde chrámu, pričom na každej je ich po päť. Tri hlbšie arkády sa potom nachádzajú na západnej fasáde budovy. Vo vrchnej časti severnej fasády sa nachádza šesť strieľní. Apsida je z vonkajšej strany trojstenná s tromi malými oknami.

dekoratívna nika v severnej fasáde
Vnútorný priestor je rozdelený na oltárny priestor a naos. Oddelené sú od seba murovaným ikonostasom, ktorý je zdobený freskami.

### Fresková výzdoba

Najstaršie fresky chráme pochádzajú zo 14. storočia a boli odkryté počas reštauračných prác. Súvislá posledná fresková výzdoba budovy pochádza z 18. storočia.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Rok vyhlásenia: 

* 1940 – za národnú starožitnosť
* 1970 – za kultúrnu pamiatku národného významu
* 1973 – potvrdenie štatútu

Dôvod pamiatkovej ochrany: umelecká hodnota stavby a od roku 1973 aj architektonicko-staviteľská hodnota stavby

Zaujímavosť
-----------

* Podľa názoru niektorých autorov bol chrám pôvodne vo východnej časti dvojposchodový a taktiež mal v centrálnej časti kupolu.

Galéria
-------

* pohľad na chrám zo severozápadupohľad na chrám zo severozápadu
* pohľad na chrám z východupohľad na chrám z východu
* pohľad na chrám zo západupohľad na chrám zo západu
* pohľad na chrám z juhozápadupohľad na chrám z juhozápadu
* pohľad na chrám z juhupohľad na chrám z juhu
* severná fasáda chrámuseverná fasáda chrámu
* severná fasáda chrámuseverná fasáda chrámu
* detail zo západnej fasádydetail zo západnej fasády
* detail zo západnej fasádydetail zo západnej fasády
* detail z južnej fasádydetail z južnej fasády
* detail z južnej fasádydetail z južnej fasády
* detail z južnej fasádydetail z južnej fasády
* jedna z fresiek v chrámejedna z fresiek v chráme

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25  KOLEKTÍV AUTOROV. Enciklopedija – sveštenite mesta na Bălgarija. Sofia : Bălgarska akademija na naukite – Naučnoinformacionen centăr „Bălgarska enciklopedija". 2022. 706 s. ISBN 9786191953271. S. 455. (po bulharsky)
2. 1 2 3 4 5 6 7 8 9 10 11 12 13 14 15  NIKOLOVA, Bistra. Pravoslavnite cărkvi prez bălgarskoto srednovekovie : IX – XIV v.. Sofia : Akademično izdatelstvo „Prof. Marin Drinov". 2002. 208 s. ISBN 9544307621. S. 74. (po bulharsky)
3. 1 2 3 4 5 6 7  GEORGIEV, Jordan. Grad na viarata. Asenovgrad : Obština Asenovgrad - "Izdatelstvo Viktori – PR". 2014. 36 s. ISBN 9786197014112. S. 34. (po bulharsky)
4. 1 2 3 4 5 6 7 8 9 10 11 12 13 14  POPOV, Ilija. Asenovgrad – pătevoditel. Sofia : Dăržavno izdatelstvo Technika „Medicina i fizkultura". 1987. 96 s. 9S. 38. (po bulharsky)
5. 1 2 3 4 5 6 7 8 9 10 11 12 13 14 15 16 17 18  MINEVA-MILČEVA, Julija; ALEKSANDROVA, Elizaveta. Pătevoditel na kultovata architektura v Bălgarija – Christijanski, evrejski, miusulmanski pametnici – Čast părva: Zapadna Bălgarija. Sofia : Bălgarsko nacionalno nasledstvo – Ferdinandeum. 2006. 494 s. ISBN 9789549169430. S. 375 – 377. (po bulharsky)
6. 1 2 3 4 5 6 7 8   *Министерство на културата на Република България* [online]. mc.government.bg, [cit. 2023-06-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Jána Krstiteľa (Asenovgrad)**